In nomine Domini amen. Anno Incarnationis eiusdem millesimo ducentesimo septuagesimo mense martio ego Sibilla Sescalissa quondam uxor domini Petri dicti Sescalli militis defuncti notum facio omnibus presentes litteras inspecturis quod ego quieti et saluti anime mee totis iuribus cupiens prouidere scienter et prouide do concedo et offero Deo et monasterio Beati Stephani Diuionensis et uiris religiosis abbati et conuentui ibidem Deo seruientibus in puram et perpetuam elemosinam decem solidos monete Uiennensis de annuo redditu uidelicet quinque solidos pro duobus cereis annuatim faciendis et ponendis in uigilia Natiuitatis Domini in missa gallicantus ad altare Beate Marie in ecclesia Beati Stephani supradicti perpetuo et alios quinque solidos pro anniuersario meo in eadem eccelesia annuatim in perpetuum faciendo, quos decem solidos monete predicte assedi dictis abbati et conuentui percipiendos et habendos et eis uel eorum mandato reddendos tradendos et soluendos singulis annis in perpetuum de cetero in uigilia Natiuitatis Domini super uineam meam circiter quinque quarteria continentem sitam in territorio ubi dicitur en Becis iuxtra uineam Constantini lou Saffrant ex una parte et iuxta uineam Perroneti Pelerin ex altera; ita quod quicumque uineam predictam de cetero pro tempore tenebit dictos decem solidos monete Uiennensis annuatim de cetero in uigilia Natiuitatis Domini dictis abbati et conuentui uel eorum mandato reddat et reddere teneatur et nisi in dicta uigilia Natiuitatis Domini dicti decem solidi soluti fuerint annuatim, uolo quod ex tunc in antea dicti abbas et conuentus perse uel mandatum eorum auctoritate ipsorum propria et sine clamore uel ostensione curie ecclesiastice et secularis ad dictam uineam recurrant et recurrere possint et debeant eamque teneant faciantque ex ipsa fructus modis omnibus suos quousque dicti decem solidi de quolibet anno quo soluti non fuerint integre persoluantur cum missionibus omnibus si quas posuerint in colenda predicta uinea uel in eisdem factura et ad hec facienda et tenenda perpetuo dictam uineam et eos qui eam de cetero tenebunt pro tempore in perpetuum obligaui dictis abbati et conuentui et successoribus eorumdem. In cuius rei testimonium litteris istis sigilla uirorum uenerabilium domini Petri decani capelle ducis et magistri Alberici decani Christianitatis Diuionensis supplicani feci et obtinui apponi Actum anno et mense predictis.